Document ID: 32002D0045

Komisijas Lēmums
(2002. gada 22. janvāris),
ar kuru, jo īpaši attiecībā uz Argentīnu, groza Lēmumu 93/402/EEK par dzīvnieku veselības prasībām un veterināro sertifikāciju svaigas gaļas importam no Dienvidamerikas valstīm
(izziņots ar dokumenta numuru C(2002) 287)
(Dokuments attiecas uz EEZ)
(2002/45/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1972. gada 12. decembra Direktīvu 72/462/EEK par veselības un veterinārās pārbaudes problēmām, ievedot liellopus, aitas un kazas, cūkas un svaigu gaļu vai gaļas produktus no trešām valstīm [1], kurā jaunākie grozījumi izdarīti ar Regulu (EK) Nr. 1452/2001 [2], un jo īpaši tās 15. pantu un 16. panta 1. punktu,
tā kā:
(1) Dzīvnieku veselības nosacījumus un svaigas gaļas importa veterināro sertifikāciju no Argentīnas, Brazīlijas, Čīles, Kolumbijas, Paragvajas un Urugvajas paredz 1993. gada 10. jūnija Komisijas Lēmums 93/402/EEK par dzīvnieku veselības prasībām un svaigas gaļas importu veterināro sertifikāciju no Dienvidamerikas valstīm [3], kurā jaunākie grozījumi izdarīti ar Lēmumu 2001/842/EK [4].
(2) Sākot ar 2001. gada 13. martu, Argentīnā bija apstiprināti mutes un nagu sērgas uzliesmojumi un tika uzsākta liellopu vakcinēšanas programma pret mutes un nagu sērgu.
(3) Ar Komisijas Lēmumu 2001/276/EK [5] Komisija ierobežoja visu kategoriju svaigas gaļas, kura iegūta no sugām, uzņēmīgām pret mutes un nagu sērgu, importu no Argentīnas Kopienā.
(4) Komisijas kontrole notika laikā no 2001. gada 19. līdz 30. novembrim, lai pārbaudītu epidemioloģisko stāvokli attiecībā uz mutes un nagu sērgu un kontroles pasākumiem uz vietas.
(5) Pārbaude parādīja, ka Argentīnas kompetentās iestādes ir novērsušas lielāko daļu iepriekšējo pārbaužu laikā konstatēto trūkumu, un apliecināja, ka daudzās provincēs ir stabilizēts veterinārsanitārais stāvoklis. Tomēr ir nepieciešamas papildu garantijas.
(6) Argentīnas kompetentās veterinārās iestādes ir nosūtījušas nepieciešamo papildu informāciju un pieprasītās garantijas, un tādējādi no konkrētām provincēm ir iespējams atļaut importēt atkaulotu svaigu gaļu, kas paredzēta lietošanai pārtikā, kā arī konkrētu liellopu sugu izcelsmes gaļu un subproduktus, kas paredzēti tiešai pārstrādei mājdzīvnieku barībā.
(7) Tādēļ attiecīgi jāgroza Lēmums 93/402/EEK.
(8) Šis lēmums tiks pārskatīts, ņemot vērā situācijas attīstību trīs mēnešu laikā.
(9) Šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠĀDU LĒMUMU.
1. pants
Lēmuma 93/402/EEK I un II pielikums ir aizstāts ar šā lēmuma pielikumu.
2. pants
Gaļas sūtījumiem no Argentīnas pievienotais veselības sertifikāts saskaņā ar Komisijas Lēmuma 93/402/EEK III pielikuma parauga A 2. daļu ir jāpapildina ar šādu veselības apliecību:
"Iepriekš minētā atkaulotā svaigā gaļa iegūta no dzīvniekiem, kas nav no reģiona, kur pēdējo 60 dienu laikā ir konstatēta mutes un nagu sērga. Turklāt atkaulotā gaļa nav iegūta no apkārtējo reģionu dzīvniekiem."
3. pants
Šis lēmums stājas spēka ar 2002. gada 1. februāri, pēc tam, kad 2002. gada 22. un 23. janvārī to pārskatīs Pastāvīgā veterinārijas komiteja.
4. pants
Šis lēmums ir adresēts dalībvalstīm.
Briselē, 2002. gada 22. janvārī

Labels: 17
0
3
6
18